***Önkormányzat***

***Nick***

***N/50-5/2019.***

***J e g y z ő k ö n y v***

*Nick község Önkormányzatának Képviselő-testülete 2019. április 18-án 17.00 órakor a Művelődési Házban megtartott üléséről.*

***Jelen voltak:*** *Csorba József polgármester, Németh András alpolgármester, Csorba József képviselő, Füle Lászlóné képviselő*

***Távolmaradását előzetesen bejelentette:*** *Ivánkovics Zoltán képviselő*

***Tanácskozási joggal vett részt:*** *dr. Kiss Julianna jegyző*

***Meghívottak:*** *Nagy Attiláné településüzemeltetési és beruházási ügyintéző*

*Csorba József polgármester köszöntötte a megjelenteket, megállapította, hogy az 5 képviselőből jelen van 4 fő, az ülés határozatképes, azt megnyitotta.*

***Napirendre az alábbi javaslatot tette:***

1. *Útépítésre meghirdetett közbeszerzés eredményének megállapítása*
2. *Döntés orvosi rendelő felújítására pályázat benyújtásáról*
3. *Zöldterület karbantartására beérkezett pályázatok értékelése*
4. *Beszámoló az Önkormányzati Társulások tevékenységéről, a társulási cél megvalósulásáról*

*Képviselő-testület a javasolt napirendet egyhangúlag elfogadta.*

***1. Napirend***

*Útépítésre meghirdetett közbeszerzés eredményének megállapítása*

***Előadó:*** *Nagy Attiláné településüzemeltetési és beruházási ügyintéző*

*Írásos előterjesztés, határozati javaslatok, Ajánlati felhívás, Jegyzőkönyv a közbeszerzési bírálóbizottság üléséről, Megbízólevél a közbeszerzési bírálóbizottsági munkában való részvételhez a jegyzőkönyv mellékleteként csatolva.*

***Nagy Attiláné településüzemeltetési és beruházási ügyintéző:*** *Lebonyolódott a Műgáti utak felújítására meghirdetett közbeszerzési eljárás, melyet érvényteleníteni kell. Április 10-én volt a beadási határidő. Három árajánlat érkezett be az öt felkért gazdasági szereplőtől. A beadás során hiba történt. Januárban az önkormányzat indikatív árajánlatot kért be azoktól a gazdasági szereplőktől, akiket megkívánt hívni a közbeszerzésre. A költségvetés tervezéséhez tudni kellett, hogy kb. mennyi lesz a beruházás értéke. Ha nagyon magas lett volna, akkor az önkormányzat nem tudja felvállalni. Ezért indikatív árajánlatot kértek be. A műszaki tartalom a későbbiekben több pontban minimálisan módosult. Szakember, tervező, kivitelező átnézte a terveket, és találtak olyan módosítandó részeket, melyeket változtatni kellett ahhoz, hogy minden gond nélkül megvalósítható legyen a beruházás. A közbeszerzés során kiküldésre került az ajánlatkérés és a vállalkozók az előzetesen bekért indikatív ajánlat alapján tették meg az árajánlatukat. Hiába csak minimálisan, pár tételben módosult a kiírás, a beadott ajánlatot így a közbeszerzési eljárást érvénytelenné kell nyilvánítani. Április 15-én a bíráló bizottság összeült. A testületnek elfogadásra terjeszti elő azt a határozatot, hogy az eljárást minősítse érvénytelennek. Április 1-el jogszabály változás miatt több pontban változott az eljárás. A testületnek jóvá kell hagynia a módosított ajánlattételi felhívást, hogy elindítható legyen az eljárás. Ugyanazzal az öt gazdasági szereplővel nem lehet az új eljárást kiírni, ezért két új vállalkozás került bevonásra, mely az előterjesztés mögötti határozati javaslatban szerepel. Kéri a Képviselő-testületet, hogy az elhangzottak alapján hozza meg döntését az első eljárás eredménytelenségéről, a második eljárás elindításáról és a bevonandó gazdasági társaságokról.*

*Kérdés, hozzászólás:*

***Csorba József polgármester:*** *Két részletben szavaznak. Kéri a testület döntését.*

*Csorba József polgármester a Képviselő-testület Szervezeti és Működési Szabályzatáról szóló 11/2014.(XI.11.) önkormányzati rendelet 34. § (1) bekezdés a) pontja alapján név szerinti szavazásra kérte fel a jelenlévő képviselőket az útépítésre meghirdetett közbeszerzés eredményének megállapítása tárgyában.*

*Aki egyetért a határozati javaslattal, az igennel, aki nem ért egyet az nemmel válaszoljon vagy tartózkodjon a szavazástól.*

1. *Csorba József polgármester igen*
2. *Csorba József képviselő igen*
3. *Füle Lászlóné képviselő igen*
4. *Németh András alpolgármester igen*

*A Képviselő-testület – név szerinti szavazás során - 4 szavazattal, ellenszavazat és tartózkodás nélkül az alábbi határozatokat hozta:*

***21/2019.(IV.18.) számú határozat:***

*Nick Község Önkormányzatának Képviselő-testülete a „Nick, Műgát horgásztelep útjainak burkolása (VP6-7.2.1-7.4.1.2-16)” című, EKR000315652019 azonosító számú közbeszerzési eljárás során az eljárást lezáró döntést az alábbiak szerint hozza meg:*

* *A képviselő-testület megállapítja, hogy a BIT-ÉP Építőipari és Kereskedelmi Betéti Társaság ajánlattevő ajánlata a Kbt. 73. § (1) bekezdés e) pontja alapján érvénytelen, tekintettel arra, hogy az ajánlattevő nem a beszerzés teljes tárgyára tett ajánlatot.*
* *A képviselő-testület megállapítja, hogy a LANG SZOLG Kereskedelmi és Szolgáltató Korlátolt Felelősségű Társaság ajánlattevő ajánlata a Kbt. 73. § (1) bekezdés e) pontja alapján érvénytelen, tekintettel arra, hogy az ajánlattevő nem a beszerzés teljes tárgyára tett ajánlatot.*
* *A képviselő-testület megállapítja, hogy a TIA 2002 Építőipari Tervező Kivitelező és Kereskedelmi Kft. ajánlattevő ajánlata a Kbt. 73. § (1) bekezdés e) pontja alapján érvénytelen, tekintettel arra, hogy az ajánlattevő nem a beszerzés teljes tárgyára tett ajánlatot.*

*A Képviselő-testület a közbeszerzési eljárást a Kbt. 75. § (1) bekezdés b) pontja alapján eredménytelennek nyilvánítja, tekintettel arra, hogy kizárólag érvénytelen ajánlatot nyújtottak be.*

***Felelős:*** *Csorba József polgármester*

***Határidő:*** *azonnal*

***22/2019.(IV.18.) számú határozat:***

*Nick Község Önkormányzatának Képviselő-testülete a közbeszerzési bírálóbizottság által előterjesztett ajánlattételi felhívást elfogadja, és a Kbt. 115. § alapján a nyílt eljárás szabályai szerint közbeszerzési eljárást indít „Nick, Műgát horgásztelep útjaink burkolása II. eljárás (VP6-7.2.1-7.4.1.2-16)” tárgyban.*

*Az eljárás során a képviselő-testület az alábbi gazdasági szereplőket hívja fel ajánlattételre:*

*- TIA 2002 Kft. (9600 Sárvár, Sótonyi út 13.; 12936027-2-18)*

*- BIT-ÉP Bt. (1062 Budapest, Andrássy utca 77. 2. em. 14.; 26866336-2-42)*

*- ÉP\_ÚT 2000 Kft. (9561 Nagysimonyi Kossuth L. u. 13..; 12522277-2-18)*

*- Szkendo Kft (9700 Szombathely, Mérleg u. 2. ; 12632125-2-18)*

*- LANG SZOLG Kft. (9081 Győrújbarát, István u. 213.; 12467398-2-08)*

***Felelős:*** *Csorba József polgármester*

***Határidő:*** *azonnal*

***2. Napirend***

*Döntés orvosi rendelő felújítására pályázat benyújtásáról*

***Előadó:*** *Nagy Attiláné településüzemeltetési és beruházási ügyintéző*

*Írásos előterjesztés és határozati javaslat a jegyzőkönyv mellékleteként csatolva.*

***Nagy Attiláné településüzemeltetési és beruházási ügyintéző:*** *Magyar Falu Program keretében kiírásra került az orvosi rendelők felújításának és orvosi eszközök beszerzésének pályázata. Maximum 30 millió Ft-ig lehet pályázatot igényelni orvosi rendelő felújítására. Nick esetében – mert a rendelő felújításával együtt szeretne eszközt beszerezni – ez az eszközök vonatkozásában maximum 8 millió Ft lehet. A támogatás mértéke 100 %. Polgármester úrral és Gombay főorvos úrral megnézték a rendelőt és egyeztették, hogy mire van szükség. Főorvos úr kérése, hogy a váróból egy vizsgáló legyen kialakítva. Komplett tervdokumentációt kell benyújtani. Kértek kivitelezői árajánlatot, ami tartalmazza a festést, mázolást, burkolat cseréjét, vizsgáló kialakítását, orvosi rendelő villamoshálózatának átvizsgálását, dugaljak, kapcsolók cseréjét, szerelvények cseréjével történő felújítást. Ez bruttó 5.700.000,- Ft. A Főorvos úr járt a hivatalban és adott egy listát, hogy milyen eszközöket szeretne beszerezni ennek a pályázatnak a keretében. Az eszközökre vonatkozó ajánlatkérés folyamatban van. Amennyiben megérkezik, akkor benyújtható a pályázat. Önerő biztosítása nem szükséges. Kéri a Képviselő-testületet, hogy döntsön a pályázat benyújtásáról.*

*Kérdés, hozzászólás:*

***Csorba József polgármester:*** *Megkérdezték László Tamás doktor urat, hogy szüksége van-e valami eszközre. Nem érkezett tőle jelzés.*

***Füle Lászlóné képviselő:*** *8 millió Ft-ba bele fog férni a kért eszköz?*

***Nagy Attiláné településüzemeltetési és beruházási ügyintéző:*** *Az plusz 8 millió Ft, de nem lesz annyi. Gyakorlatilag minimális az eszközigény. Répcelakon biztosítottak az eszközök, mobil eszközökkel rendelkeznek. Amire itt szükségük van, azt kérték a listából. Nem tudja az árat, van egy előzetes árlista egy vállalkozástól. Össze kell állítani a listát a kért eszközökről és meg kell kérni az árajánlatot. Úgy gondolja, hogy 1-2 millió Ft értékű eszközre érkezett igény.*

***Csorba József polgármester:*** *Kéri a testület döntését.*

*Képviselő-testület 4 szavazattal, ellenszavazat, tartózkodás nélkül az alábbi határozatot hozta:*

***23/2019.(IV.18.) számú határozat:***

*Nick Község Önkormányzatának Képviselő-testülete pályázatot nyújt be a Magyar Falu Program „A nemzeti és helyi identitástudat erősítése” című alapprogram keretében „orvosi rendelő felújítására, és orvosi eszköz beszerzésére”.*

*A pályázati támogatással megvalósítani kívánt célok költsége csak a 100% támogatás mértékéig határozható meg.*

***Felelős:*** *Csorba József polgármester*

***Határidő:*** *azonnal*

***3. Napirend***

*Zöldterület karbantartására beérkezett pályázatok értékelése*

***Előadó:*** *Nagy Attiláné településüzemeltetési és beruházási ügyintéző*

*Írásos előterjesztés, határozati javaslat, Ajánlatkérés, Látványpark 2006 Kft. alapító okirata a jegyzőkönyv mellékleteként csatolva.*

***Nagy Attiláné településüzemeltetési és beruházási ügyintéző:*** *Az előző éveknek megfelelően kiírásra került a nyári közterület karbantartás. Előzetesen abban gondolkodtak, hogy a pályázaton vásárolt gépekkel ezt az önkormányzat meg fogja tudni oldani, de sajnos a gyakorlat azt mutatta, hogy ezekkel a gépekkel nem lehet minden területet karbantartani. Ezek a gépek inkább a nagyobb területek - mint a Műgáti út - és az egyenesebb területek fűnyírására alkalmasak, ezért kiírták a pályázatot. Három vállalkozásnak küldték ki: Látványpart 2006 Kft., Vasi Turbó Transz Kft., Kulcsár Erdőápolási Kft. Egy árajánlat érkezett be, a Látványpark 2006 Kft.-től. A kiírásnál a Műgáti utak teljes kaszálását kivették belőle, mert az a géppel elvégezhető, csak a kézi kaszálás marad bent, évente 2 alkalommal. A kéthetente végzendő munkák – amik az előző évekkel azonosak – bruttó 115.000,- Ft, az évente háromszor végzendő munkák bruttó 150.000,- Ft. Kéri a Képviselő-testületet, hogy kösse meg a szerződést a Látványpark 2006 Kft.-vel.*

*Kérdés, hozzászólás:*

***Csorba József polgármester:*** *Próbálták géppel a kaszálást, kisebb-nagyobb sikerrel. Néhány helyen András elég jól lekaszálta a területet. Ahova nem fér oda, ott kézzel kell ,,kikaszálni”.*

***Füle Lászlóné képviselő:*** *A fénykeresztnél a Látványpark 2006 Kft.-nek kell kaszálnia, oda nem szabad nagy gépet felengedni.*

***Csorba József polgármester:*** *Ezért került kiírásra a pályázat. Kéri a testület döntését.*

*Képviselő-testület 4 szavazattal, tartózkodás, ellenszavazat nélkül az alábbi határozatot hozta:*

***24/2019.(IV.18.) számú határozat:***

*Nick Község Önkormányzatának Képviselő-testülete a zöldterületek nyári karbantartására kiírt pályázatot érvényesnek és eredményesnek minősíti. A legalacsonyabb ellenszolgáltatás bírálati szempontja alapján a Látványpark 2006 Kft-vel (9652 Nick, Gyöngyvirág utca 5.) köti meg a vállalkozási szerződést a 2019. április 20 - 2019. október 31 közötti időszakra, az ajánlatában meghatározott díjjal.*

***Felelős:*** *Csorba József polgármester*

***Határidő:*** *2019. április 20.*

***4. Napirend***

*Beszámoló az Önkormányzati Társulások tevékenységéről, a társulási cél megvalósulásáról*

***Előadó:*** *Csorba József polgármester*

*Írásos előterjesztés, határozati javaslat, bontási jegyzőkönyv, ajánlattételi felhívás, ajánlat a jegyzőkönyv mellékleteként csatolva.*

***Csorba József polgármester:*** *A társulások, melyekben bent vannak, az elmúlt évekhez képest nem változtak. A 2018. évi feladatokról van szó. Az előterjesztést mindenki megkapta. A Répcelak és Térsége Önkormányzati Társulás keretében, melyben Répcelak, Csánig, Nemesládony, Vasegerszeg és Nick tagsággal rendelkezünk, kerül sor elsősorban az óvoda üzemeltetésére valamint a védőnői szolgálat, gyermekétkeztetés megszervezésére. Hozzájuk kapcsolódnak a legszorosabban. Tavaly az óvodának 1.508.000,- Ft-ot utaltak át, 2018. évben működési költségre 28.700,- Ft-ot, mely a Társulás működési költsége. A védőnői szolgálatra pedig 388.260,- Ft-ot utaltak át.*

*A másik társulás a Sárvár Térsége Többcélú Kistérségi Társulás. Nyőgéri Közös Önkormányzati Hivatal látja el a munkaszervezet feladatait. Elsősorban családsegítést, gyermekjóléti programot, orvosi ügyeletet lát el. Tavaly 156.000,- Ft tagdíjat, hozzájárulást fizettek a társulásnak.*

*Feladatellátási szerződések vannak. Ilyen a fogorvosi ellátás. 2017-től már hét település csatlakozott. Idetartozik az I. számú háziorvosi körzet. Gombay főorvos úr körzetéhez tartoznak. A Főorvos úr számára rendelkezésre bocsátják az orvosi rendelőt, amiben az önkormányzat fizeti a rezsiköltséget a tavalyi évtől kezdődően. Ez azt jelenti, hogy bérmentesen adják az orvosi rendelőt. Ez vonatkozik a gyermekorvosi ellátásra is. Van a II. számú orvosi körzet, László Tamás doktor úr. Fizioterápiára 219.000,- Ft-ot fizet az önkormányzat. Utolsó a nőgyógyászat. Évek óta 22.000,- Ft-ot fizetnek. Ezeket a szervezeteket, szolgáltatásokat veszik igénybe. Kéri a testület döntését.*

*Kérdés, hozzászólás nem volt.*

*Képviselő-testület 4 szavazattal, ellenszavazat, tartózkodás nélkül a következő határozatot hozta:*

***25/2019.(IV.18.) számú határozat:***

*Nick Község Önkormányzatának Képviselő-testülete elfogadja az önkormányzati társulások 2018. évi tevékenységéről, pénzügyi helyzetéről, a társulási cél megvalósulásáról szóló polgármesteri beszámolót.*

***Felelős:*** *Csorba József polgármester*

***Határidő:*** *azonnal*

***Bejelentések, tájékoztatások:***

***Füle Lászlóné képviselő:*** *Van-e valami fejlemény a kereszt kerítésével kapcsolatban?*

***Csorba József polgármester:*** *Előrelépés nincs, de annyi fejlemény van, hogy megkeresték a rendőrséget, írtak levelet a sárvári Rendőrkapitányságnak, hogy adjanak adatokat a kár okozójáról, illetve biztosítójáról. A válasz még nem érkezett meg, így nem tudják elindítani a kárrendezést. Valószínű, hogy a nyomozás még nem zárult le. Véleménye szerint a kár okozója hozzáért a kereszthez is. Ez egy kicsit összetettebb feladat lesz.*

***dr. Kiss Julianna jegyző:*** *Ha lezárul a nyomozás, a rendőrség egy határozatot hoz, akkor fogja kiadni a károkozó nevét. Amit a biztosító nem térít meg, arra pert lehet indítani.*

***Németh András alpolgármester:*** *Megrepedt a kereszt, ha az ütközés bal oldalát nézik.*

***Csorba József polgármester:*** *Elől is látszik repedés.*

***Németh András alpolgármester:*** *Ervin adott információt a fénykereszt világításáról?*

***Csorba József polgármester:*** *A bekötés megtörtént, estére világítani fog.*

***Füle Lászlóné képviselő:*** *A paplak falát nem verték le teljesen. Ez így jó?*

***Németh András alpolgármester:*** *Alul, a lábazatról verték le. Felfelé csak kijavították.*

*A képviselő-testület a tájékoztatást tudomásul veszi.*

*Miután több napirend nem volt,* ***Csorba József*** *polgármester a megjelenést megköszönte, az ülést bezárta.*

*k.m.f.*

***Csorba József dr. Kiss Julianna***

***polgármester jegyző***